NG gemeente Prieska - Wikipedia
Prieska se teenswoordige NG kerkgebou.
Prieska se ou NG kerkgebou, afgeneem omstreeks 1916. Dit is ingewy op 8 September 1883 en was in gebruik tot 1920, toe dit gesloop is om plek te maak vir die nuwe kerk.
Ds. August Ahrbeck, van 18 Januarie 1883 tot 23 Oktober 1893 Prieska se eerste NG leraar.
Ds. Rudolph Johannes van Niekerk is in die laaste naweek van Julie 1894 op Prieska bevestig. Hy bly hier tot in 1909 en arbei daarna in die NG gemeente Fauresmith tot sy aftrede in 1933.
Ds. Alexander Gustav Timon Venter was leraar van Prieska van 1909 tot sy dood op 6 Desember 1914.
Ds. Wessel J. du Toit was van 1916 tot 1930 Prieska se vierde NG leraar. Tydens sy tyd is die teenswoordige kerkgebou ingewy.
Ds. en mev. W.J.J.A. du Toit, leraarspaar van 1916 tot 1930.
Dr. en mev. J.J. Müller en gesin. Hy was leraar van Prieska van 1931 tot 1933. Ná vier jaar op Piketberg was hy ook nog vier jaar leraar van die NG gemeente Caledon en vyf van die NG gemeente Villiersdorp toe hy in 1946 hoogleraar word aan die Kweekskool op Stellenbosch.
Die inwyding van die teenswoordige kerkgebou op 20 Augustus 1921.
Ds. P.L. Rossouw en sy gesin. Hy was leraar van 1940 tot 1945 en daarna tot 1949 leraar van die nabygeleë NG gemeente De Aar.
Ds. Christo Meyers, leraar van 1963 tot 1967.
Ds. A.E. van Niekerk, die leraar van 1946 tot 1952, toe hy 'n beroep na die NG gemeente Parow aanneem.
Die NG gemeente Prieska is 'n gemeente van die Nederduitse Gereformeerde Kerk in die Ring van Hopetown en Sinode van Noord-Kaapland. Die gemeente se middelpunt is die Noord-Kaapse dorp Prieska, hoewel die gemeentegrense sedert 1 Maart 2001 ook die dorpies Marydale en Niekerkshoop insluit toe albei dié gemeentes, gestig in onderskeidelik 1916 en 1904, tegelykertyd by Prieska ingelyf is. Die NG gemeente Vergesig (Copperton) is reeds op Sondag 22 November 1987 by Prieska ingelyf.
6 Vergesig (Copperton)
By afstigting het die gemeente bestaan uit 2 100 siele en 510 lidmate, en die grense het van Brakfontein aan die Grootrivier tot by Boegoeberg (die latere Groblershoop) gestrek. In die begin is die godsdiensoefeninge onder bokseile gehou, en later in 'n groot tent. Die Kaapse parlement het in 1880 deur 'n spesiale besluit 'n stuk grond vir 'n kerkgebou geskenk en op 8 September 1883 het die inwyding van die kerk plaasgevind.
Jare lank is die gemeente deur konsulent-leraars bearbei en eers aan die einde van 1880 is die eerste beroep op ds. S. H. Kuhn, met nog verskeie vergeefse beroepe daarna, uitgebring. Ds. August Ahrbeck was die eerste vaste leraar en is op 17 Januarie 1885 as proponent georden en bevestig. In 1906, tydens die bediening van ds. R.J. van Niekerk, die tweede leraar van die gemeente, is 'n nuwe pastorie gebou.
Die C.J.V.-saal is deur die derde leraar, ds. A G.T. Venter, gebou en die hoeksteen is gelê op 7 Oktober 1911. Reeds voor die koms van die vierde leraar, ds. W.J. du Toit, wat op 12 Februarie 1916 bevestig is, is gevoel dat daar met die oog op meer ruimte 'n nuwe kerk gebou moes word. Op 6 Desember 1919 is die hoeksteen van die teenswoordige kerkgebou dan deur hom gelê, en kon hy op 20 Augustus 1921 ingewy word. Opgegroei in die Westelike Provinsie, en met 'n voorliefde vir die ou Kaaps-Hollandse boustyl, het die leraar gesorg dat al die gewels en selfs die pragtige toring met 'n Hollandse gewel-effek gebou sou word. Hierin is die toring seker uniek in Suid-Afrika. Dit is nog tydens sy bediening wat die Jubelfees (50-jarige bestaan) van die gemeente op waardige wyse vanaf 30 Augustus tot 2 September 1928 gevier is. Omstreeks 1952 is die orrel herbou en gemoderniseer, en ook so versterk dat dit die kragtigste orrel in die Noordweste sou wees.
In daardie jaar het die lidmaattal van die gemeente reeds op 1 075 gestaan en was die gemeente sterk sendingbewus. Die 15 skole van 1928 is volkome gesentraliseer en saamgetrek in 'n hoër- en laerskool op die dorp, met vroeër twee Goeie-Hoop-losieshuise.
Die dorp Niekerkshoop is deur die broers J.P. en J.D. van Niekerk in 1899 aangelê op ’n vrugbare plaas met die naam Modderfontein. Die dorp het ’n standhoudende fontein gehad. Met sy honderde groen bome het die dorp "enigsins het aansien heeft van een bôlands dorp". Dorpstigting het die drang na die stigting van ’n gemeente laat toeneem. Daarvoor moes vooraf verlof gekry word vanaf Griekwastad en Prieska, omdat ’n aansienlike deel uit hierdie twee gemeentes by die te stigte gemeente gevoeg sou word. Prieska is teen die stigting van die gemeente gekant.
Die geskiedenis van die destydse NG gemeente Marydale kan teruggespoor word na 1903 toe G.P. Snyman sy plaas Kalkput in erwe laat uitmeet en as kerkdorp met die naam Marydale aan die NG Kerk geskenk het. Marydale sou egter eers in 1917 as dorp geproklameer word. Marydale was ’n mooi, vrugbare, waterryke dorp wat baie belofte ingehou het. Die dorp het dorpsgronde vir weiding van byna 9 000 morge gehad. Marydale was 2 myl van die Draghoender-spoorwegstasie.
Dié gemeente is op 1 Maart 2001 by Prieska ingelyf.
Die NG gemeente Vergesig was 'n dogtergemeente van Prieska op die Noord-Kaapse myndorpie Copperton. Vroeg in 1969 is koper op die plaas Vogelstruisbult ontdek. Teen Oktober en November daardie was daar reeds soveel lidmate hier dat Prieska besluit om ’n ekstra wyk hier te stig. Teen 1972 was die sieletal van die kerk op Copperton sowat 500. Die skoolgebou was toe nie meer geskik vir dienste nie. ’n Derde leraar word beoog en in Oktober 1974 is die pastorie voltooi. In 1975 begin ds. Ben Smit sy werksaamhede te Copperton. Die gemeente Vergesig is op 9 Maart 1975 gestig. In 1985 was hier net 176 doop- en 285 belydende lidmate. Vergesig-gemeente ontbind op Sondag 22 November 1987 en skakel in by Prieska.
Ds. August Ahrbeck, 17 Januarie 1885 - 23 Oktober 1893
Rudolph Johannes van Niekerk, 1894 - 1909
Alexander Gustav Timon Venter, 1909 - 1914
Wessel Jurie Johannes Albertus du Toit, 1916 - 1930
Dr. Jabocus Johannes Müller, 1931 - 1933
Johannes Wilhelmus Wessel du Preez, 1934 - 1939
Pieter Louis Rossouw, 1940 - 1945
Adriaan Erasmus van Niekerk, 1946 - 1952
Adriaan Zacharias Albertus van Jaarsveld, 1952 - 1963
Heinrich Kuyler, 1957 - 1958 (eerste medeleraar)
Schalk Willem Petrus Scott, 1959 - 1962
Christo Meyers, 1963 - 1967
Jacobus Johannes Swart, 1964 - 1967
Barend Hermanus Smit, 1968 - 1971
Johannes Petrus Wessels, 1970 - 1975
Jacobus Abraham Botes, 1972 - 1977
Barend Hermanus Smit, 1975 (standplaas Copperton, waarna Vergesig se eerste leraar)
Jan Michael Ackerman, 1977 - 1981
Pieter John Truter Aspeling, 1979 - 1982
Stephanus Carl Combrink, 16 Oktober 1981 - 1988
Hendrik Robberts, 1988-1999
Cornelius Michael Rautenbach, 1990-2013
Johannes Petrus Lodewiekus Moster, 2001-2006
van Rooyen Terblanche, 2005-
Jacobus Albertus du Toit, 2006-2008
Nioma Venter, 2008-2013
Daniël Jacobus Muller, 2014-
Nadia Muller 2014-
(af) Die gemeente se webtuiste.
Ontsluit van "https://af.wikipedia.org/w/index.php?title=NG_gemeente_Prieska&oldid=2088624"
Last edited on 16 Desember 2019, at 14:02